IIT मद्रास में तेजी से बढ़ रहे कोरोना के मामले, संक्रमितों की संख्या बढ़कर 60 हुई, हेल्थ डिपार्टमेंट ने किया अलर्ट
राज्य के स्वास्थ्य मंत्री सुब्रमण्यन ने रविवार को बताया कि तमिलनाडु में कोविड-19 के बढ़ते मामलों के मद्देनजर मुख्यमंत्री एमके स्टालिन सोमवार को सभी जिला कलेक्टरों और जिला स्वास्थ्य अधिकारियों के साथ होने वाली बैठक की अध्यक्षता करेंगे।
चेन्नई: तमिलनाडु की राजधानी चेन्नई स्थित भारतीय प्रौद्योगिकी संस्थान, मद्रास (आईआईटी-एम) में कोरोना वायरस से संक्रमित मरीजों की संख्या रविवार को बढ़कर 60 हो गई है। इससे एक दिन पहले संस्थान में संक्रमितों की संख्या 55 थी। ऐसे में स्वास्थ्य विभाग ने जिला अधिकारियों से अलर्ट रहने के लिए कहा है।विभाग ने कहा है कि कोविड-19 के संक्रमण को रोकना है तो लापरवाही ना बरतें। राज्य के स्वास्थ्य मंत्री सुब्रमण्यन ने रविवार को बताया कि तमिलनाडु में कोविड-19 के बढ़ते मामलों के मद्देनजर मुख्यमंत्री एमके स्टालिन सोमवार को सभी जिला कलेक्टरों और जिला स्वास्थ्य अधिकारियों के साथ होने वाली बैठक की अध्यक्षता करेंगे।प्रधान स्वास्थ्य सचिव जे राधाकृष्णन ने कलेक्टरों को लिखे पत्र में प्रभावी रूप से कोरोना टीकाकरण करने का निर्देश दिया है। स्वास्थ्य मंत्री ने राधाकृष्णन और विभाग के अन्य वरिष्ठ अधिकारियों के साथ आईआईटी-एम के परिसर का रविवार को दौरा भी किया और हालात का जायजा लिया। सुब्रमण्यन ने बताया कि आईआईटी-मद्रास में नए संक्रमितों की संख्या 60 तक पहुंच चुकी है। संस्थान में मौजूद कुल 7300 लोगों में से 2,015 की कोविड-19 जांच की गई है। उन्होंने हौसला दिया कि राज्य में संक्रमण नियंत्रण में है। उन्होंने कहा कि पिछले एक महीने से ज्यादा समय से राज्य में संक्रमण से मरने वालों की संख्या शून्य है। इसलिए घबराने की जरूरत नहीं है। उन्होंने कहा कि सरकार ने अगले महीने टीकाकरण का महाभियान चलाने का फैसला किया है। आठ मई को राज्य में एक लाख टीकाकरण शिविर लगाने की योजना है। (इनपुट:एजेंसी)